|  |
| --- |
| 15. august 2014  J.nr. 14-0357670  Skatteministeriet  Nicolai Eigtveds Gade 28  DK 1402 – København K  Telefon +45 33 92 33 92  Mail skm@skm.dk  www.skm.dk |

|  |
| --- |
| Til høringsparterne |
|  |

**Høring vedr. del af Forslag til Lov om ændring af skatteforvaltningsloven og forskellige andre love**

**(Hurtig afslutning i visse klagesager, omkostningsgodtgørelse i flere retssager, dækningsrækkefølgen for underholdsbidrag, restanceforebyggelse, momsregi-strering af visse virksomheder samt udmøntning af kommuneaftalen for 2015 vedrørende forbedret inddrivelse af restancer til det offentlige m.v.)**

Hermed sendes del af Forslag til Lov om ændring af skatteforvaltningsloven og forskellige andre love i høring.

Der er tale om et dellovforslag, der ved fremsættelsen vil være sammenføjet med [Forslag til Lov om ændring af skatteforvaltningsloven, lov om inddrivelse af gæld til det offentlige, opkrævningsloven og momsloven](https://hoeringsportalen.dk/Hearing/Details/36865), som blev sendt i høring den 24. juni 2014 med høringsfristen den 22. august 2014.

Dellovforslaget skal udmønte de dele af [aftalen af 3. juni 2014 om kommunernes økonomi for 2015](http://www.fm.dk/nyheder/pressemeddelelser/2014/06/aftale-om-kommunernes-oekonomi-for-2015-udvikling-af-velfaerden-og-fortsat-hoejt-anlaegsniveau/~/media/Files/Nyheder/Pressemeddelelser/2014/06/aftale%20om%20kommunernes%20økonomi%20for%202015.pdf) (”kommuneaftalen for 2015”), der vedrører en forbedret inddrivelse af restancer til det offentlige. Dellovforslaget indeholder følgende ændringer:

* At gøre det muligt at inddrive biblioteksgebyrer ved særskilt lønindeholdelse.
* At gøre det muligt at inddrive bibliotekers erstatningskrav vedrørende beskadiget eller bortkommet udlånsmateriale gennem lønindeholdelse eller ved udlæg foretaget af pantefogeden, hvis skyldner skriftligt har anerkendt erstatningskravet, eller - ved bortkommet materiale - biblioteket tilbyder lånerne afleveringskvitteringer.
* At en kommune selv skal kunne søge sig fyldestgjort i en sikkerhed, der i medfør af udlændingeloven er stillet af den herboende forsørger til sikkerhed for forsørgelsesudgifter, som kommunen har afholdt, frem for at sende fordringen til inddrivelse hos restanceinddrivelsesmyndigheden.
* At tillægge restanceinddrivelsesmyndighedens afgørelser om modregning forældelsesafbrydende virkning for restfordringen.

De to første ændringer vedrører lov om inddrivelse af gæld til det offentlige, der hører til Skatteministeriets ressort, mens de to sidste ændringer vedrører henholdsvis forældelsesloven og udlændingeloven, der begge hører til Justitsministeriets ressort.

Der vedlægges et resumé og en høringsliste.

Skatteministeriet skal anmode om at modtage eventuelle bemærkninger til dette dellovforslag senest **fredag den 12. september 2014**.

Høringssvar bedes sendt til [juraogsamfundsoekonomi@skm.dk](mailto:juraogsamfundsoekonomi@skm.dk) og [ac@skm.dk](mailto:ac@skm.dk).

Eventuelle spørgsmål kan rettes til undertegnede.

Med venlig hilsen

Allan Caspersen

Chefkonsulent

Tlf. 72 37 03 17

E-mail: [ac@skm.dk](mailto:ac@skm.dk)